b'\n_START_ARTICLE_\nNesre\xc4\x8da raketoplana Challenger\n_START_PARAGRAPH_\nNesre\xc4\x8da raketoplana Challenger je ena najhuj\xc5\xa1ih nesre\xc4\x8d v zgodovini vesoljskih poletov. Raketoplan Challenger je razpadel 73 sekund po izstrelitvi, 28. januarja 1986. V nesre\xc4\x8di, do katere je pri\xc5\xa1lo zaradi tehni\xc4\x8dnih pomankljivosti ter mrzlega vremena ob izstrelitvi, je umrlo vseh sedem \xc4\x8dlanov posadke._NEWLINE_V \xc4\x8dasu pred izstrelitvijo in na sam dan izstrelitve so bile temperature nenavadno nizke, zato so strokovnjaki iz podjetja Thiokol, ki se ukvarja z vzdr\xc5\xbeevanjem motorjev na trdo gorivo, izrazili zaskrbljenost. Nizke temperature naj bi povzro\xc4\x8dile krhkost gumijastih tesnil na motorjih, kar bi pomenilo uni\xc4\x8denje plovila. Vseeno je padla odlo\xc4\x8ditev, da se izstrelitev izvede._NEWLINE_Vzlet se je za\xc4\x8del normalno, vendar so kamere pribli\xc5\xbeno eno minuto po vzletu posnele ogenj, ki je izhajal iz desnega motorja na trdo gorivo. Ta ogenj je povzro\xc4\x8dil visoko temperaturo, ki je uni\xc4\x8dila povezavo motorja z glavnim tankom in za\xc4\x8dela taliti steno glavnega tanka. Zaradi tega je motor odpadel in zadel glavni tank, \xc4\x8demur je sledilo izhajanje teko\xc4\x8dega vodika in kisika. Plovilo je za\xc4\x8delo bo\xc4\x8dno drseti in je na vi\xc5\xa1ini 15\xc2\xa0km razpadlo zaradi velikih preobremenitev. Oba motorja na trdo gorivo sta nadaljevala let, zato so ju daljinsko razstrelili._NEWLINE_Kabina s posadko je nadaljevala vzpon do vi\xc5\xa1ine pribli\xc5\xbeno 20\xc2\xa0km, nato pa je za\xc4\x8dela padati proti oceanu in je po slabih treh minutah dosegla povr\xc5\xa1je._NEWLINE_Vzrok smrti astronavtov je bil najverjetneje udarec sile okoli 200g, ko je kabina s posadko tre\xc5\xa1\xc4\x8dila v ocean. Obstaja precej\xc5\xa1nja verjetnost, da so bili nekateri \xc4\x8dlani posadke ob razpadu plovila \xc5\xbeivi in pri zavesti, saj so kasneje na\xc5\xa1li tri uporabljene zasilne sisteme za oskrbo z zrakom, ki jih je bilo treba spro\xc5\xbeiti ro\xc4\x8dno._NEWLINE_Slede\xc4\x8da preiskava je pokazala, da re\xc5\xa1itev posadke tudi z moderno opremo po razpadu raketoplana ne bi bila mogo\xc4\x8da. Kljub temu je NASA po nesre\xc4\x8di za 32 mesecev prekinila polete raketoplanov tipa Space Shuttle, kakr\xc5\xa1en je bil tudi Challenger. V tem obdobju je podrobno preu\xc4\x8dila vzroke nesre\xc4\x8de in \xc5\xa1tevilne spremembe, ki bi omogo\xc4\x8dile ve\xc4\x8djo varnost ljudi in opreme._NEWLINE_Mnogo otrok je vzlet in poznej\xc5\xa1i razpad raketoplana gledalo v \xc5\xbeivo, saj je bila Christa McAuliffe prva \xc4\x8dlanica projekta U\xc4\x8ditelji v vesolju (Teachers in Space). Medijsko je bila nesre\xc4\x8da zelo dobro pokrita; po nekaterih podatkih je zanjo \xc5\xbee po eni uri vedelo pribli\xc5\xbeno 85\xc2\xa0% Ameri\xc4\x8danov. Leta 1990 so na podlagi te nesre\xc4\x8de posneli televizijski film Challenger.'